paragraph_text: Otac mu je bio predstojnik malovodskoga (lokvarskoga) područja u gradnji Lujzinske ceste. Strohal je završio pučku školu u rodnom mjestu (prva tri razreda). Četvrti je razred pučke škole, kao i gimnaziju završio u Rijeci i 1874. godine upisao Filozofski fakultet u Zagrebu. 1880. godine položio je ispit za srednjoškolskoga učitelja, 1883. podijeljen mu je naslov profesora, a nakon toga predavao je hrvatski jezik u Osijeku, Rijeci, Rakovcu (Gimnazija u Karlovcu) i Bjelovaru. Od 1892. do 1895. bio je ravnatelj "kr. male realke" u Bjelovaru, a od 1895. do 1908. bio je ravnatelj "kr. velike realne gimnazije" u Rakovcu. Premda je dobivao povoljne ocjene u službi, prijevremeno je umirovljen 1908., nakon čega se preselio u Zagreb gdje je djelovao do svoje smrti.